*Benedek Elek*

**A varázsfurulya**

Egyszer egy kis fiú

Mit gondolt magába?

Furulyácskájával

Kiment a határba.

Ott egy csomó répát

Nagyhamar kiásott,

Ágacskákból nekik

Lábakat csinált ott.

Nosza, belefújt most

A furulyácskába,

S táncra perdült nyomban

Mind a répa lába.

Táncos kedvű répák

Most felkerekedtek,

Mit gondoltak, mit nem,

Futásnak eredtek.

Szépen beszaladtak

Egy kicsi pajtába,

Hol egy éhes tehén

Bőgött egymagába.

Sorba beugráltak

A tehén szájába,

Hogyha nem hiszitek,

Járjatok utána!